BODOLAND रादाब: मुसलपुर, 24 मे : बाक्सा जिल्लानि तामुलपुर महकुमानि कुमारिकाताआव मोनसे मुगैजाथाव जाथाइया नुजाखांदों । कुमारिकाता पुलिस थानानि बेन्दोंआव थानाय बैग्रिगुरि गामिनि रायजोफोरा मोनसे मेल खालामनानै दाइना संन्देहजों सासे सुबुंखौ रायजोनि मेलावनो बुथारदों । दाइनि संन्देहजों बिरेन बर’ 50 बोसोर बैसोनि सासे सुबुंखौ बुनानै बुथारदों । दिनै साननि समाव मिथिं खालामना दाइना साजायना लावथि बायदिजों बुनाय जायो बिरेन बर’खौ । बे खबरखौ मोननानै कुमारिकाता पुलिस बिफाना जाथाइसालिसिम सहैयो आरो पुलिसफोरा दाइना साजायना बुजानाय सुबुंखौ रैखा खालामनो नाजानाय समावनो पुलिसनि गारिखौबो गाग्लोबनानै बुफाय-बुसि खालामो गामिनि सुबुंफोरा । रायजोफोरजों बुजानाय सुबुं बिरेन बर’खौ रैखा खालामनो नाजानानै कुमारिकाता देहा फाहामसालिआव लाबोदोंमोनबाबो देहा फाहामसालिआव थैनो गोनां जायो । बेनि उनाव बिरेन बर’नि नखरखौ बुफाय-बुसि खालामो आरो नखरनि सुबुंफोरा जिउखौ रैखाथि खालामो । बे खौरांखौ मोननानै तामुलपुर महकुमानि पुलिस गाहाइ सामलायगिरि (SDPO) असिमा कलिता आरो तामुलपुर थानानि IC दिपेन कलिता बिथांमोनहा जाथाइसालिसिम सहैयो । बेनि उनाव गामिनि सुबुंफोरा पुलिसफोरखौ आरोबाव गाग्लोबो बेनि उनाव पुलिसफोरा गामिनि सुबुंफोरनि सायाव लावथि सिबनाय जायो । बे जाथाइजों लोब्बा लाखिनानै दासिमाव साबा सुबुंखौ हमनानै जाथाइनि बागै नायबिजिरनाया सोलिगासिनो ।